**III. Kulturális Közfoglalkoztatási Program**

**Gyakran Ismételt Kérdések**

**MUNKÁBA ÁLLÁS ELŐTT…**

**Kiből lehet kulturális közfoglalkoztatott?**

Programunkban legalább középfokú végzettséggel rendelkező regisztrált munkanélküliek vehetnek részt.

**Hol lehet jelentkezni a programba?**

Kinek-kinek a lakcíme alapján illetékes Munkaügyi Kirendeltségben.

**Milyen végzettség szükséges? Kell-e valamilyen szakirányú végzettség?**

Minimum érettségivel lehet jelentkezni. A végzettség alapján kerülnek a közfoglalkoztatottak szakképzett vagy szakképzetlen besorolásba.

**Van-e valamilyen előírás a közösségi munkás személyével kapcsolatban?**

A már említett belépési feltételeken (regisztrált munkanélküliség, érettségi megléte) kívül nincs.

**MUNKÁBA ÁLLÁST KÖVETŐEN…**

**Ki a munkáltatója a közfoglalkoztatottnak?**

A közfoglalkoztatott munkáltatója minden esetben a Nemzeti Művelődési Intézet.

**Ki írja alá a közfoglalkoztatott jelenléti ívét?**

A Nemzeti Művelődési Intézet megyei irodájának területi koordinátora (irodavezetője), vagy az országos szakmai központ vezetője, vagy a Nemzeti Művelődési Intézet egyéb szervezeti egységének vezetője, attól függ, hogy hol dolgozik a közfoglalkoztatott .

**Szükséges-e igazolás, hogy tartósan munkanélküli, aki közfoglalkoztatott szeretne lenni?**

Nincs szükség külön igazolásra – a munkaügyi hivatal kiállít egy közvetítői lapot, ami igazolja a bejelentett munkanélküliséget.

**Ha március 1-től indul a program, miért nem veszik fel már attól a naptól az embereket?**

A beléptetés kétlépcsős: a megyei irodák asszisztenseit március 2-től, a közösségi munkásokat és a közösségi koordinátorokat március 16-tól folyamatosan veszik fel a megyei irodák.

**Kihez fordulhatnak munkavégzéssel kapcsolatos kérdéseikkel a közösségi munkások?**

Illetékes megyei koordinátorhoz (irodavezető). Budapesten a Budapesti iroda koordinátorához.

**Mennyi a kulturális közfoglalkoztatottak fizetése?**

A III. Kulturális Közfoglalkoztatási Programban a béreket a közfoglalkoztatási bér és a közfoglalkoztatási garantált bér megállapításáról szóló 170/2011. (VIII. 24.) Korm. rendelet szabályozza a végzettség fokához igazodóan.

A legalább középfokú iskolai végzettséget és szakképesítést igénylő munkakör betöltése esetén a közfoglalkoztatottat a magasabb garantált közfoglalkoztatási bér illeti meg a teljes munkaidő teljesítése esetén. Programunkban ezek a feltételek fennállnak. Mivel a rendelet előírja mind a középfokú végzettséget, mind a szakképesítés meglétét, ezért a kizárólag érettségi bizonyítvány esetén az alacsonyabb, közfoglalkoztatási bér adható meg.

Ennek alapján a közösségi koordinátorok bruttó bére:

* szakképesítéssel 111.660 Ft
* szakképesítés nélkül: 87.090 Ft

Közösségi munkások bruttó bére:

* szakképesítéssel: 101.480 Ft
* szakképesítés nélkül: 79.155 Ft

**Munkába járáshoz jár-e útiköltség térítés?**

Közösségi munkásoknak nem jár. Közösségi koordinátornak jár útiköltség-térítés útnyilvántartás kitöltésével.

**Jár-e cafetéria?**

Nem.

**Milyen gyakran kell látogatni a www.kozfoglalkoztatas.nmi.hu honlapot a közfoglalkoztatottnak?**

Hetente legalább kétszer.

**Mennyi szabadság jár közfoglalkoztatásban?**

20 nap/év.  A belépéstől számítva időarányosan kerül kiszámításra.

**Milyen kedvezmények igénybevételére jogosult a közfoglalkoztatott?**

Családi adókedvezmény, ifjú házasok adókedvezménye, személyi kedvezmény fogyatékos családtag után, közeli hozzátartozó halála esetén 2 szabadnap, adóelőleg személyi kedvezmény fogyatékos állapotról.

**A közfoglalkoztatotti munkaviszonyon kívül, folytathat-e egyéb kereső tevékenységet?**

Amennyiben a közfoglalkoztatott számára adódik ilyen lehetőség, azt azonnal jeleznie kell a foglalkoztató illetve a munkaügyi központ felé. Ezt követően annak mértéken és jellegétől függően kerül elbírálásra. A közfoglalkoztatott egyéni felelőssége megtenni a bejelentést!

**Más szervezettel önkéntes szerződés kötése lehetséges-e közfoglalkoztatotti jogviszonyban?**

Abban az esetben ha olyan tevékenységet folytathat, ami nem minősül jövedelemszerző tevékenységnek.

**Mennyi hivatalos munkaidő?**

Napi 8 óra, vagy heti 40 óra.

**Hogyan szüntethető meg a közfoglalkoztatott jogviszony?**

Közös megegyezéssel, felmondással illetve azonnali hatályú felmondással.

Amennyiben a közfoglalkoztatott más munkahelyet talál, írásban jeleznie kell a munkáltatójának (irodavezető), hogy közös megegyezéssel meg kívánja szüntetni a munkaviszonyt. Ezt mindkét fél aláírt okiratba kell foglalni.

A felmondási idő 30 nap, amennyiben a munkavállaló kíván felmondani, akkor a felmondási időt köteles ledolgozni.